钦定古今图书集成/明伦汇编/官常典/第449卷 > 臧宫
## 钦定古今图书集成/明伦汇编/官常典/第449卷 > 臧宫

按《后汉书》本传：“宫字君翁，颍川郏人也。少为县亭长
游徼，后率宾客入下江兵中为校尉，因从光武征战，
诸将多称其勇。光武察宫勤力少言，甚亲纳之。及至
河北，以为偏将军，从破群贼，数陷陈郤敌。光武即位，
以为侍中，骑都尉。建武二年，封成安侯。明年，将突骑
与征卤将军祭遵击更始将左防、韦颜于沮阳郦，悉”
降之。三年，将兵徇江夏，击代乡、锺武、竹里，皆下之。帝
使大中大夫持节拜宫为辅威将军。七年，更封期思
侯。击梁郡、济阴，皆平之。十一年，将兵至中卢，屯骆越。
是时，公孙述将田戎、任满与征南大将军岑彭相拒
于荆门，彭等战数不利。越人谋畔从蜀，宫兵少，力不
能制。会属县送委输车数百乘至，宫夜使锯断城门
限，令车声回转，出入至旦。越人候伺者闻车声不绝
而门限断，相告以汉兵大至，其渠帅乃奉牛酒以劳
军营。宫陈兵大会，击牛酾酒，飨赐慰纳之，越人由是
遂安。宫与岑彭等破荆门，别至垂鹊山，通道出秭归，
至江州。岑彭下巴郡，使宫将降卒五万，从涪水上平
曲，公孙述将延岑盛“兵于沅水”，时宫众多食少，转输
不至，而降者皆欲散畔，郡邑复更保聚，观望成败。宫
欲引还，恐为所反，会帝遣谒者将兵诣岑彭，有马七
百匹，宫矫制取以自益，晨夜进兵，多张旗帜，登山鼓
噪，右步左骑，挟船而引，呼声动山谷。岑不意汉兵卒
至，登山望之，大震恐。宫因从击，大破之，斩首溺死者
万馀人，水为之浊流。延岑奔成都，其众悉降，尽获其
兵马珍宝。自是乘胜追北，降者以十万数。军至平阳
乡，蜀将王元举众降。进拔绵竹，破涪城，斩公孙述弟
恢。复攻拔繁、郫，前后收得节五、印绶千八百。是时，大
司马吴汉亦乘胜进营，逼成都宫，连屠大城，兵马旌
旗甚盛。乃乘兵入小雒郭门，历成都城下，至吴汉营，
饮酒高会。汉见之甚欢，谓宫曰：“将军向者经卤城下，
震扬威灵，风行电照。然穷寇难量还营，愿从它道矣。”
宫不从，复路而归，贼亦不敢近之。进军咸门，与吴汉
并灭公孙述。帝以蜀新定，拜宫为广汉太守。十三年，
增邑，更封酂侯。十五年，征还京师，以列侯奉朝请，定
封朗陵侯。十八年，拜大中大夫。十九年，妖巫维汜弟
子单臣、傅镇等复妖言相聚入原武城，劫吏人，自称
将军，于是遣宫将北军及黎阳营数千人围之。贼谷
食多，数攻不下，士卒死伤。帝召公卿诸侯王问方略，
皆曰：“宜重其购赏。”时显宗为东海王，独对曰：“妖巫相
劫，埶无久立，其中必有悔欲亡者，但外围急，不得走
耳。宜小挺缓，令得逃亡，逃亡则一亭长足以禽矣。”帝
然之，即敕宫彻围缓贼。贼众分散，遂斩臣镇等。宫还，
迁城门校尉，复转左中郎将，击武谿贼，至江陵，降之。
宫以谨信质朴，故常见任用。后匈奴饥疫，自相分争，
帝以问宫，宫曰：“愿得五千骑以立功。”帝笑曰：“常胜之
家，难与虑敌，吾方自思之。”二十七年，宫乃与杨虚侯
马武上书曰：“匈奴贪利，无有礼信，穷则稽首，安则侵
盗，缘边被其毒痛，内国忧其扺突卤。今人畜疫死，旱
蝗赤地，疫困之力，不当中国。一郡万里死命，县在陛
下，福不再来，时或易失，岂宜固守文德而堕武事乎！
今命将临塞，厚县购赏，喻告高句骊、乌桓、鲜卑攻其
左，发河西四郡、天水、陇西羌胡击其右如此，匈奴之
灭，不过数年。臣恐陛下仁恩不忍，谋臣狐疑，令万世
刻石之功不立于圣世。”诏报曰：“《黄石公记》曰：‘柔能制
刚，弱能制彊。柔者德也，刚者贼也，弱者仁之助也，强
者怨之归也。故曰：有德之君，以所乐乐人；无德之君，
以所乐乐身。乐人者其乐长，乐身者不久而亡；舍近
谋远者劳而无’”功，舍远谋近者逸而有终。逸政多忠
臣，劳政多乱人。故曰：务广地者荒，务广德者彊。有其
有者安，贪人有者残。残灭之政，虽成必败。今国无善
政，灾变不息，百姓惊惶，人不自保，而复欲远事边外
乎？孔子曰：“吾恐季孙之忧，不在颛臾。”且北方尚彊，而
屯田警备，传闻之事，恒多失实。诚能举天下之半以
“灭大寇，岂非至愿。苟非其时，不如息人。”自是诸将莫
敢复言兵事者。宫永平元年卒，谥曰愍侯。子信嗣。